Artikel X (Engels: X Article), formeel getiteld The Sources of Soviet Conduct, was 'n artikel geskryf deur George F. Kennan onder die skuilnaam "Mr. X" en gepubliseer in die tydskrif Foreign Affairs in Julie 1947. Kennan, die Charge d'Affaires aan die Ambassade van die Verenigde State in die Sowjetunie van 1944 tot 1946, het in die artikel 'n beleid van inperking (containment) van die Sowjetunie en sterk anti-kommunistiese optrede bepleit. G.F. Kennan het in Julie 1945 by die Amerikaanse ambassade in Moskou aangesluit as die Charge d'Affaires. Alhoewel hy baie krities was teenoor die Sowjet-stelsel, was die stemming binne die Amerikaanse Ministerie van Buitelandse Sake ten gunste van vriendskap teenoor die Sowjetunie omdat die Sowjetunie 'n belangrike bondgenoot in die oorlog was teen Nazi-Duitsland. Kennan het 'n beleid bekend as inperking (containment) voorgestel. In Februarie 1946 het die Amerikaanse Tesourie die Amerikaanse ambassade in Moskou gevra waarom die Sowjetunie nie die nuutgeskepte Wêreldbank en die Internasionale Monetêre Fonds ondersteun nie. In antwoord het Kennan die "Lang Telegram" geskryf waarin hy sy menings en sienings van die Sowjetunie uiteensit.